**ИЗБОРНОМ ВЕЋУ**

**ПРАВОСЛАВНОГ БОГОСЛОВСКОГ ФАКУЛТЕТА**

**УНИВЕРЗИТЕТА У БЕОГРАДУ**

**Предмет:** Реферат комисије за избор у звање асистента за ужу научну област Практично богословље/тежиште истраживања: Пастирско богословље.

Одлуком Изборног и Наставно-научног већа Православног богословског факултета Универзитета у Београду (0104-709/3), од 26. децембра 2024. године, као и Решењем о образовању Комисије (0205-28/2), од 29. јануара 2025. године, за припрему реферата за избор у звање асистента за ужу научну област Практично богословље/Тежиште истраживања: Пастирско богословље, изабрани смо у Комисију за припрему реферата о пријављеним кандидатима за избор у звање асистента за ужу научну област Практично богословље/Тежиште истраживања: Пастирско богословље, са пуним радним временом, а на основу објављеног јавног конкурса у публикацији „Послови” (број 1127), од 15. јануара 2025. године, као и на званичној интернет страници Православаног богословског факултета.

Након детаљног увида у приложени конкурсни материјал, имамо част и задовољство да Изборном и Наставно-научном већу Православног богословског факултета Универзитета у Београду поднесемо следећи

**Реферат**

На расписани јавни конкурс, објављен 15. јануара 2025. године, пријавио се један кандидат - **Немања Костић**, докторанд на Теолошком факултету Аристотеловог Универзитета у Солуну и асистент на Православном богословском факултету Универзитета у Београду. Кандидат је уз пријаву приложио сву конкурсом предвиђену документацију.

1. Биографија

Немања Костић рођен је 5. фебруара 1990. године у Ужицу. Основну школу “Богосав Јанковић” у Мокрој Гори завршио је са одличним успехом 2004. године. Средњу богословску школу Српске православне цркве “Свети Арсеније Сремац” завршава 2008. године са одличним успехом. Након завршене богословске школе уписује основне студије на Православном богословском факултету Универзитета у Београду, које са успехом завршава у марту 2013. године (просечна оцена 9,08). Програм мастер студија организован у сарадњи Института за високе студије при Православном центру Васељенске патријаршије у Шамбезију, Женева (L’institut d’études superieures en theologie orthodoxe aupres du Centre orthodoxe du Patriarcat oecumenique, Chambésy, Genève), Теолошког факултета Универзитета у Женеви (Faculté de théologie, Université de Genève) и Теолошког факултета Универзитета у Фрибургу (Faculté de théologie, Université de Fribourg) уписује 2013. године. Упису на програм мастер студија претходио је интензивни тромесечни курс француског језика при Центру за примењену лингвистику Универзитета Франш-Конте у Безансону, Француска (Centre de linguistique appliquée, Université de Franche-Comté, Besançon). Мастер студије кандидат окончава 2016. године, одбранивши мастер рад из области хришћанске антропологије на тему “Хришћанска слобода и модерна слобода: конвергенција и дивергенција”, који је оцењен највишом оценом (*summa cum laude*). Као стипендиста Светог Синода Архиепископије атинске, кандидат Немања Костић у октобру 2015. године уписује осмомесечни курс новогрчког језика у Школи за новогрчки језик Каподистријског Универзитета у Атини (Διδασκαλείο της Νέας Ελληνικής Γλώσσας του Εθνικού και Καποδιστριακού Πανεπιστημίου Αθηνών), који са успехом и завршава. 2017. године уписује докторске студије на катедри за Пастирско богословље Теолошког факултета Аристотеловог Универзитета у Солуну (Αριστοτέλειο Πανεπιστήμιο Θεσσαλονίκης, Θεολογηκἠ σχολή). Израда његове дисертације чији радни назив гласи “Индивидуализам као основни елемент савременог човека и пастирска одговорност” одвија се под менторством професора др Атанасија Гикаса. Кандидат говори енглески, француски и грчки језик, а служи се и руским језиком.

1. Наставно-педагошки рад

Немања Костић ангажован је као сарадник у настави на Православном богословском факултету од марта 2022. године. У овом својству изводи вежбе из предмета Пастирско богословље са психологијом, Пастирско богословље, Аскетика, Основи православне педагогије и Катихетика са хришћанском педагогијом на основним студијама, и предмета Психологија религије на мастер студијама.

1. Научно-истраживачки рад

Кандидат је аутор следећа два рада (од претходног избора у звање):

1. “*Рукописи пастирског богословља у библиотеци Српске православне епархије будимске у Сентандреји*”, у: Зборник радова са научног скупа Стогодишњица васпостављања Српске Патријаршије 1920-2022 (приредио Владимир Вукашиновић), Православни богословски факултет, 2023.

Аутор у овом раду анализира рукописе Пастирског богословља библиотеке Српске православне епархије будимске у Сентандреји, са циљем да кроз њих сагледа један део доступног материјала који сведочи о приступу овој богословској дисциплини у Српској православној цркви. Пре свега, аутор се у раду бави излагањем садржаја доступних рукописа Пастирског богословља. Део доступних рукописа (рукописи ЕР 25, ЕР 9 и ЕР 35) дају слику пастирског богословља као предмета који је осмишљен са циљем давања практичних упутстава кандидатима за свештеничку службу. Овај приступ покушава да појасни природу пастирске службе и личности пастира, али и да укаже на специфичне обавезе и околности које се могу јавити у његовој служби. Аутор примећује да се као посебно занимљив издваја рукопис са ознаком ДП 25, јер се иза наслова “Пастирско богословље” крије збирка дела Светог Симеона Солунског којем је придодато дело “Кратко тумачење богослужења” Светог Марка Ефеског. Аутор, анализирајући садржај и распоред грађе рукописа ДП 25 долази до закључка да се он поклапа са Мињовим издањем дела Светог Симеона Солунског (PG 155). Упоредивши датум настанка рукописа са датумом штампања Мињовог издања, аутор закључује да је преводилац ДП 25 имао испред себе исти предложак као и Мињ, наиме, збирку дела Светог Симеона Солунског штампану у Јашију 1683. године. У закључку, аутор примећује да штампање дела Светог Симеона Солунског, која се пре свега баве хришћанским богослужбеним и светотајинским животом, под насловом “Пастирско богословље” показује једно специфично разумевање саме ове богословске дисциплине, у којем се као основни и темељни простор пастирске службе јавља богослужење и светотајински живот.

2. “*Историјат катедре за пастирско богословље*” у: Столеће Православног богословског факултета, Том II Катедре и предавачи, уредник Владимир Вукашиновић, Православни богословски факултет, 2024.

Аутор у овом раду излаже, на основу архивске грађе, историјат катедре за Пастирско богословље на Православном богословском факултету Универзитета у Београду. Предмет пастирско богословље прошао је неколико фаза у току стогодишње историје факултета. У првом периоду предавао се заједно са предметом Омилитика, да би средином осамдесетих година ушао у нову фазу, увођењем предмета Пастирска психологија, 1985. године, на коме је био ангажован угледни психијатар и аутор др Владета Јеротић. Од 2006. године, ступањем на снагу новог наставног плана и програма, предмети Пастирско богословље и Пастирска психологија обједињени су у један предмет под називом Пастирско богословље са психологијом.

1. Остале активности

Кандидат Немања Костић, поред активности сарадника у настави, учествовао је као саговорник у емисијама “Разговорник” и “Јутарњи програм” телевизије Храм, у емисији “Савремени профил младих” Образовно-научног програма Радио-телевизије Србије, и у програму радија “Слово љубве”. Такође, одржао је и неколико тематских предавања при храмовима Архиепископије београдско-карловачке, која су се дотицала тема уско везаних за практичне изазове живота православних верника наших дана.

МИШЉЕЊЕ И ПРЕДЛОГ КОМИСИЈЕ

Након детаљне анализе приложене документације, комисија констатује да се на расписани конкурс јавио један кандидат - **Немања Костић**, који поседује неопходан степен стручних квалификација. Кандидат је у току својих студија показао да се ради о особи која поседује активно и живо интересовање за теологију, праћено радом на усавршавању и богаћењу знањима из различитих теолошких области. Његов рад на докторској дисертацији која се бави једним актуелним феноменом живота савременог човека, као и теме његових радова, показују да се кандидат креће у оквирима Практичног богословља, са тежиштем истраживања на Пастирском богословљу. Познавање енглеског, француског и грчког језика даје кандидату могућност да се у својим истраживањима користи релевантном научном литературом како из простора западног теолошког истраживања, тако и из простора православног богословља. Његов досадашњи ангажман као сарадника у настави на Православном богословском факултету био је успешан, о чему говоре и оцене његовог рада у студентским анкетама (за 2022/2023 годину оцена је 4,74, за 2023/2024 оцена је 4,69, а за 2024/2025 оцена је 4,38).

Из приложене документације може се закључити да кандидат испуњава све законом предвиђене услове као и универзитетске и факултетске прописе. Сходно томе, Комисија сматра да су испуњени сви услови за избор у звање асистента за ужу научну област Практично богословље/тежиште истраживања Пастирско богословље на Православном богословском факултету Универзитета у Београду.

Са поверењем и особитим поштовањем обраћамо се Изборном већу Православног богословског факултета Универзитета у Београду са предлогом да донесе одлуку о избору **Немање Костића** у звање асистента за ужу научну област **Практично богословље** са тежиштем истраживања: **Пастирско богословље**, са пуним радним временом на овом Факултету.

У Београду

04. фебруара 2025.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ненад Милошевић, редовни професор Православног богословског факултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Каран, доцент Православног богословског факултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Сава Милин, доцент Православног богословског факултета